На основу члана 146. став 3. Закона о планирању и изградњи („Сл. гласник РС“, број: 72/2009, 81/2009 - испр., 64/10 – одлука УС, 24/11, 121/12, 42/13 – одлука УС, 50/13 – одлука УС, 98/13 – одлука УС, 132/14, 145/14, 83/18, 31/19, 37/19-др.закон, 9/20 и 52/21), члана 32. Закона о локалној самоуправи („Сл. гласник РС“, број 129/07, 83/14-др.закон, 101/16-др.закон, 47/18 и 111/21-др.закон) и члана 40. и 152. Статута општине Владичин Хан („Сл. гласник града Врања“, бр. 4/19 и 28/22) Скупштина општине Владичин Хан, на седници одржаној дана 02.02.2023. године, донела је

**О Д Л У К У**

**О ПОДИЗАЊУ И ОДРЖАВАЊУ СПОМЕНИКА, СПОМЕН ОБЕЛЕЖЈА И СКУЛПТУРАЛНИХ ДЕЛА НА ТЕРИТОРИЈИ ОПШТИНЕ ВЛАДИЧИН ХАН**

**I ОПШТЕ ОДРЕДБЕ**

**Члан 1.**

 Овом одлуком уређује се изградња и постављење (у даљем тексту: подизање) и одржавање и заштита споменика, спомен обележја и скулптуралних дела на површинама јавне намене на територији општине Владичин Хан, као и услови и начин обезбеђивања средства за њихово подизање и одржавање.

**Члан 2.**

 Споменик у смислу ове одлуке је дело ликовне или примењене уметности-фигура, попрсје, биста, рељеф, спомен-плоча, спомен-парк или друго спомен обележје које обележава догађај, период или личност значајну за општину Владичин Хан, националну историју и културу или светску политичку и културну историју.

 Спомен плоча у смислу ове одлуке јесте плоча која се поставља на одређени објекат са циљем да обележи његов значај у смислу важности за живот и рад истакнуте личности или догађаја.

 Скулптурално дело у смислу ове одлуке јесте дело које се због своје уметничке вредности поставља на површини јавне намене.

**Члан 3.**

 Површина јавне намене у смислу одредбе ове одлуке јесте простор одређен планским документима за уређење или изградњу објеката јавне намене или јавних површина, за које је предвиђено утврђивање јавног интереса у складу са посебним законом (улице, тргови, паркови и др.).

**Члан 4.**

 Споменик, спомен обележје, спомен-плоча и скулптурално дело (у даљем тексту: споменик) подижу се на основу одлуке Скупштине општине Владичин Хан (у даљем тексту: Скупштина општине), у складу са посебним законом и одредбама ове одлуке.

**Члан 5.**

 Одредбе ове одлуке, осим у погледу органа надлежног за доношење одлуке о подизању споменика, не примењују се када се споменик подиже, односно скулптурално дело поставља на захтев друге државе.

 За постављање споменика на јавним гробљима примењују се одредбе закона и других прописа којима се уређују гробља.

 Забрањено је подизање споменика ван површина јавне намене.

**II ИЗГРАДЊА И ПОСТАВЉАЊЕ СПОМЕНИКА**

***Подизање споменика***

**Члан 6.**

 Иницијативу за подизање споменика могу поднети правна лица, физичка лица, удружења грађана и организације.

 Иницијатива из става 1. овог члана подноси се Oпштинском већу општине Владичин Хан у писаном облику и мора бити образложена.

 Иницијатива из става 1. овог члана садржи:

 1) податке о подносиоцу;

 2) историјске, уметничке и друге разлоге за подизање споменика;

 3) изглед споменика и предлог текста који ће бити исписан на њему;

 4) начин финансирања;

 5) друге податке од значаја за подизање споменика.

 Иницијатива из става 1. овог члана може да садржи и предлог локације за подизање споменика.

**Члан 7.**

 У поступку разматрања иницијативе за подизање споменика, Општинско веће општине Владичин Хан прибавља мишљења и услове организационе јединице општинске управе надлежне за послове урбанизма, за послове финансија, а по потреби и мишљење надлежног Завода за заштиту споменика културе и других установа из области културе, односно установа основаних од стране општине Владичин Хан у чијој је надлежности заштита и одржавање споменика, цркви и верских заједница, а све у циљу утврђивања оправданости иницијативе.

 Уколико се прихвати иницијатива из члана 6. ове одлуке, Општинска управа општине Владичин Хан припрема нацрт одлуке о подизању споменика и исти доставља Општинском већу општине Владичин Хан на разматрање.

 Предлог одлуке о подизању споменика утврђује Општинско веће општине Владичин Хан и подноси захтев Министарству надлежном за послове културе ради добијања претходне сагласности.

Уз захтев се прилаже неопходна документација прописана од стране Министарства надлежног за послове културе.

Одлуку о подизању споменик доноси Скупштина општине, по добијању претходне сагласности Министарства из става 3. овог члана.

 Одлука из става 5. овог члана објављује се у "Службеном гласнику града Врања".

 О исходу иницијативе обавештава се писмено подносилац иницијативе.

**Члан 8.**

 Истовремено са доношењем одлуке о подизању споменика, Скупштина општине образује Одбор за спровођење те одлуке (у даљем тексту: Одбор).

 Актом о образовању Одбора утврђује се задатак, број чланова и друга питања од значаја за рад Одбора.

 У Одбор се именују стручњаци из области културе (историчари уметности, академски сликари, вајари, књижевници и други), урбанизма (архитекте, просторни планери и урбанисти), члан општинског већа, члан Комисије за споменике и називе улица Скупштине општине Владичин Хан и представник установе основане од стране општине Владичин Хан у чијој је надлежности заштита и одржавање споменика.

 У Одбор може да се именује и лице које је обезбедило минимално 50% потребних средстава за подизање споменика.

 Административно–техничке послове за потребе Одбора обавља организациона јединица Општинске управе општине Владичин Хан надлежна за послове урбанизма.

**Члан 9.**

 Избор идејног решења за подизање споменика може се вршити на основу спроведеног конкурса, ангажовањем аутора по позиву, коришћењем већ постојећег дела ликовне или примењене уметности у складу са законом или прихватањем предложеног идејног решења од стране подносиоца иницијативе.

 Одбор доноси одлуку о начину избора идејног решења и спроводи поступак избора идејног решења за подизање споменика на један од начина утврђених у ставу 1. овог члана.

 Уколико Одбор одлучи да се спроводи конкурс за избор идејног решења за подизање споменика, конкурс се објављује најмање у једном дневном листу који се дистрибуира на целој територији Републике Србије.

 Одбор може одлучити да се спроведе конкурс по позиву уз учешће најмање три аутора.

 Одлуку о избору идејног решења доноси Општинско веће општине Владичин Хан, на предлог Одбора.

 Одбор уз предлог доставља оквирни износ средстава потребан за подизање споменика, укључујући и оквирни износ средстава неопходних за извођење радова.

 Уколико конкурс не успе, или Општинско веће општине Владичин Хан не изврши избор идејног решења за подизање споменика, поступак се понавља.

 Уколико се и у поновљеном поступку не изврши избор идејног решења, Одбор може променити услове конкурса или предложити да се израда идејног решења уговором повери једном аутору.

**Члан 10.**

 На основу одлуке о избору идејног решења, општина закључује уговор са изабраним аутором којим се ближе дефинишу међусобна права и обавезе.

 У име општине, уговор закључује Председник општине.

 На основу Уговора из става 1. овог члана, организациона јединица Општинске управе општине Владичин Хан надлежна за послове урбанизма издаје одобрење за изградњу, односно подизање споменика, а подизању споменика приступа се у складу са важећим прописима из области планирања и изградње.

**Члан 11.**

Изузетно од одредаба ове одлуке, на територији општине Владичин Хан може се подићи реплика споменика значајне уметничке и културно-историјске вредности.

 О подизању реплике одлучује Скупштина општине на предлог Општинског већа општине Владичин Хан.

***Уклањање или премештање споменика***

**Члан 12.**

 Споменик се може уклонити или преместити, ако за то постоје оправдани разлози.

 Одлуку о уклањању, односно премештању споменика доноси Скупштина општине, сходном применом одредаба ове одлуке којим се уређује подизање споменика.

***Реконструкција и санација споменика***

**Члан 13.**

 Одлуку о реконструкцији или санацији споменика доноси Општинско веће општине Владичин Хан, на предлог установе у чијој је надлежности заштита и одржавање споменика.

 Уз предлог за реконструкцију и санацију споменика установа доставља мишљење историчара уметности, архитекта, грађевинског инжењера, као и других стручних лица, и износ средстава непходних за извођење радова на реконструкцији или санацији споменика.

***Финансирање***

**Члан 14.**

 Средства за подизање, реконструкцију, санацију и одржавање споменика обезбеђују се у буџету општине.

 Средства за намене из става 1. овог члана могу се обезбедити и прилозима, поклонима, донацијама или на други примерен начин од стране правног и физичког лица, удружења или страних држава.

**Члан 15.**

 Правна или физичка лица, удружења и други који обезбеде сва или више од 50% потребних средстава за подизање споменика, имају право да им се име упише на постамент или поред споменика.

***Евиденција о споменицима***

**Члан 16.**

 Евиденцију о подигнутим споменицима на територији општине Владичин Хан који нису категорисани као културна добра води установа основана од стране општине у чијој је надлежности заштита и одржавање споменика.

 Установа из става 1. овог члана дужна је да у року од 30 дана од дана подизања споменика о томе обавести надлежан Завод за заштиту споменика културе.

 Евиденцију о изграђеним или постављеним споменицима који су категорисани као културна добра води надлежан Завод за заштиту споменика културе.

**III ОДРЖАВАЊЕ И ЗАШТИТА СПОМЕНИКА**

***Одржавање споменика***

**Члан 17.**

 Одржавање споменика и простора око споменика обухвата редовно одржавање чистоће, негу јавних зелених површина, контролу и одржавање у исправном стању јавног осветљења и расвете споменика, поправку прилазних стаза или путева и по потреби спровођење мера конзерваторско-рестаураторске заштите споменика.

**Члан 18.**

 Споменици који су проглашени за културно добро одржавају се по програму заштите непокретних културних добара и у складу са програмом рада Републичког Завода за заштиту споменика културе.

 О одржавању споменика који нису проглашени за културно добро, старају се надлежна јавна предузећа основана од стране општине за обављање комуналне делатности и надлежна јавна установа чији је оснивач општина Владичин Хан а у чијој је надлежности заштита и одржавање споменика.

***Заштита споменика***

**Члан 19.**

Споменици се не смеју прљати, скрнавити, оштетити или уништити.

Физичка и правна лица су дужна да чувају споменике и да се према њима односе са дужном пажњом.

**Члан 20.**

Правно или физичко лице које неовлашћено подигне, премести, уклони, оштети или уништи споменик дужно је да успостави пређашње стање, под претњом принудног извршења, о његовом трошку.

Успостављање пређашњег стања у смислу става 1. овог члана врши се под надзором установе у чијој надлежности је заштита и одржавање споменика, а по потреби и под надзором надлежног Завода за заштиту споменика културе.

**IV НАДЗОР**

**Члан 21.**

Надзор над применом одредби ове одлуке врши Општинска управа општине Владичин Хан преко комуналних инспектора и комуналних редара у складу са законом.

У вршењу инспекцијског надзора комунални инспектор и комунални редари могу затражити асистенцију Полицијске станице у Владичином Хану.

**Члан 22.**

Када комунални инспектор и комунални редари установе повреду одредби ове одлуке, овлашћени су да:

1. издају прекршајни налог за прекршаје прописане овом одлуком;
2. решењем наложе отклањање уочене неправилности;
3. поднесу захтев за покретање прекршајног поступка за прекршаје утврђене овом одлуком;
4. обвештавају друге надлежне органе да предузму мере из своје надлежности, за повреду прописа из њихове надлежности.

**Члан 23.**

За прекршаје прописане овом одлуком овлашћени инспектор, односно комунални редар издаје прекршајни налог у складу са Законом о прекршајима.

Комунални инспектор и комунални редари издаће прекршајни налог уколико је прекршај откривен на један од следећих начина:

1. непосредним опажањем приликом контроле, надзора или прегледа, као и увидом у службену евиденцију надлежног органа;
2. увидом у податке који су добијени уз помоћ уређаја за надзор или мерење;
3. приликом инспекцијског или другог надзора, прегледом документације, просторија и робе или на други законом прописан начин.

**Члан 24.**

У вршењу надзора над применом и спровођењем ове одлуке комунална инспекција и комунални редари општине Владичин Хан, издаће прекшајни налог и донеће решење о отклањању утврђене неправилности и одредиће рок за њено отклањање.

Уколико се не поступи по решењу инспектора и редара из става 1. овог члана, против истих биће издат прекршајни налог.

Против решења комуналног инспектора и комуналних редара може се изјавити жалба Општинском већу општине Владичин Хан у року од 15 дана од дана достављања решења.

 Жалба на решење не одлаже његово извршење.

**V КАЗНЕНЕ ОДРЕДБЕ**

**Члан 25.**

 Новчаном казном у износу од 130.000,00 динара казниће се за прекршај правно лице, ако:

1. не поступа у складу са одредбама члана 4;
2. не поступа у складу са одредбама члана 5. став 3;
3. не поступа у складу са одредбама члана 11;
4. не поступа у складу са одредбама члана 12;
5. не поступа у складу са одредбама члана 16;
6. не поступа у складу са одредбама члана 18;
7. не поступа у складу са одредбама члана 19;
8. не поступа у складу са одредбама члана 20;
9. не поступи по налогу и не изврши извршно решење комуналног инспектора и комуналних редара донето на основу одредби ове одлуке.

За прекршај из става 1. овог члана казниће се новчаном казном у износу од 60.000,00 динара предузетник.

За прекршај из става 1. овог члана казниће се новчаном казном у износу од 20.000,00 динара одговорно лице у правном лицу и физичко лице.

**VI ПРЕЛАЗНЕ И ЗАВРШНЕ ОДРЕДБЕ**

**Члан 26.**

 На питања која нису прописана овом одлуком непосредно се примењују одредбе закона и других прописа којима се уређују спомен обележја и планирање и изградња.

**Члан 27.**

Одлука ступа на снагу осмог дана од дана објављивања у ''Службеном гласнику Града Врања''.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-4/5/23-I**

**П Р Е Д С Е Д Н И Ц А,**

 **Данијела Поповић**